རྫོགས་པ་ཆེན་པོ་ཞང་ཞུང་སྙན་རྒྱུད་ལས་འཁྲུལ་
འཁོར་ལྡེ་མིག་བཞུགས་སོ།། །
༄༅། །ཀུན་ཏུ་བཟང་པོ་ཡོན་ཏན་ཕ་རོལ་ཕྱིན་ལ་ཕྱག་འཚལ་ལོ། །གདམས་ངག་
ཚུལ་གྱིས་ཕྱེ་ན་གསུམ་སྟེ། དང་པོ་ལྟ་བས་ཐག་བཅད་པ་ལ་མཁས་པ་ནི། ཁྱུང་ཆེན་
བར་སྣང་ནམ་མཁར་ཐོགས་མེད་ལྡིང་བ་ལྟར་བཤད།
བར་དུ་སེམས་ཉིད་མཉམ་
པར་བཞག་ཐབས་ལ་མཁས་པ་ནི། གར་སྦྱིན་དག་ལ་སྦྲང་བུ་ཆགས་པ་ལྟར་མི་གཡོ་
མཉམ་པར་བཞག །ཐ་མ་སེམས་བཅོས་པའི་ཐབས་ལ་མཁས་པ་ནི། བྱི་ཤོ་གར་མས་
བཟོ་སྣ་མ་ལུས་ཀུན་མཁྱེན་པ་ལྟ་བུར་བཅོས། དེ་ཡང་ལྟ་བ་ཉིད་ལ་སྤྱི་གཅོད་རྣམ་པ་
དྲུག་སྟེ། ཟུང་གསུམ་ཡ་དྲུག་ལྟ་བས་ལྟ་བའི་ཁོག་ཕུབ་པ་དང༌། ལྡེམ་དགོངས་ཐད་
དྲང་བཅུའི་ལྟ་བས་ལྟ་བའི་དམར་ཐག་བཅད། མ་བྲལ་མ་བཅོས་དྲུག་གི་ལྟ་བས་ལྟ་
བའི་ལ་ཆེན་བཟླ། སྐྱེ་འཆི་སླར་འཁྱིལ་ལྟ་བས་ལྟ་བའི་ཚུལ་གསུམ་བསྟན། རྒྱུ་འབྲས་
གནས་སྐབས་ལྟ་བས་ལྟ་བའི་སྤྱི་ངེས་བསྟན། གསལ་སྟོང་ལྷུན་གྲུབ་ལྟ་བས་ལྟ་བའི་
དབྱིངས་བསྟན་པའོ། །
དེ་ལ་ཟུང་གསུམ་ཡ་དྲུག་ནི། ཀ༽ལྟ་བ་དེ་ཉིད་ཆེ་བ་སྟེ། ཁ༽ལྟ་བ་དེ་ཉིད་
ཆུང་བ་ཡིན། ག༽ལྟ་བ་དེ་ཉིད་ཡངས་པ་སྟེ། ང༽ལྟ་བ་དེ་ཉིད་དོག་པ་ཡིན། ཅ༽
ལྟ་བ་དེ་ཉིད་ཞིབ་པ་སྟེ། ཆ༽ལྟ་བ་དེ་ཉིད་རྩིང་པ་ཡིན། ལྡེམ་དགོངས་ཐད་
དྲངས་བཅུ་པོ་ནི། བོན་སྐུ་མ་དག་དྲི་མ་ཅན། ༡ བོན་སྐུ་དེ་བས་མཐོང་སྐུ་དང༌།
165

གསུང་རབ་སྒོ་མཛོད་རིན་པོ་ཆེའི་གླེགས་བམ།
135
༢ སངས་རྒྱས་གཉིས་བར་སེམས་ཅན་འཁྱམས། ༣ སངས་མ་རྒྱས་པར་སྒོམ་མི་གཏུབ།
༤ སེམས་ཅན་མ་འཁྲུལ་སངས་རྒྱས་འཁྲུལ། ༥ སེམས་ཅན་བས་ནི་སངས་རྒྱས་སྔ།
༦ སངས་རྒྱས་སློབ་དཔོན་སེམས་ཅན་ཡིན། ༧ སློབ་དཔོན་བསད་ན་ཤིན་ཏུ་བདེ།
འདོད་ཆགས་མ་སྤྱད་སེམས་ཅན་མ་བསད་སངས་མི་རྒྱ། ༨ དགེ་སྡིག་སྤྱད་པས་
མཐར་ལྟུང་འཕེལ་འགྲིབ་མེད་ཅིང་བོགས་མི་ཕྱིན། ༩རྒྱུ་འབྲས་བོན་ལ་རེ་དོགས་བྱར་
མེད་རྒྱུ་འབྲས་སྔ་ཕྱི་མེད་པའོ། །
༡༠ ཀ༽མ་བྲལ་མ་བཅོས་དྲུག་པོ་ནི། སྙིང་རྗེ་ཆེན་པོ་ཚད་མེད་མ་བྲལ་ན། རྒྱུ་དྲུག་
སེམས་ཅན་དེ་དང་འབྲལ་མི་སྲིད། ཁ༽རིག་པའི་རྒྱལ་པོ་རང་དབང་མ་བྲལ་ན། དུས་
གསུམ་བདེར་གཤེགས་དགོངས་པ་འབྲལ་མི་སྲིད། ག༽སེམས་ཉིད་ཞི་བ་སྟོང་དང་
མ་བྲལ་ན། འབྲས་བུ་སངས་རྒྱས་ཉིད་དང་འབྲལ་མི་སྲིད། ང༽རྒྱུ་ཉིད་མ་བཅོས་ཡེ་
ནས་བོན་ཉིད་ལ། འབྲས་བུ་མ་བཅོས་ཡེ་ནས་སེམས་ཉིད་དོ། །སྙིང་པོ་མ་བཅོས་ཡེ་
ནས་ཡེ་ཤེས་ཀློང་། ཅ༽སྐྱེ་འཆི་སླར་འཁྱིལ་ཚུལ་གསུམ་ནི། དང་པོ་སྐྱེ་སྟེ་བར་དུ་འཆི།
ཆ༽ ཐ་མར་འཁྱིལ་ཏེ་རབ་འབྲིང་ཚུལ་གསུམ་མོ། །ཇ༽རྒྱུ་འབྲས་གནས་སྐབས་ལྟ་བ་ནི།
རྒྱུ་འབྲས་གཅིག་ཏུ་ལྟ་བ་དང་། ཉ༽རྒྱུ་འབྲས་རོལ་པའི་དཀྱིལ་འཁོར་ལྟ་བ་དང་། ཏ༽
རྒྱུ་ཉིད་གནས་སུ་ལྟ་བ་དང་། ཐ༽བྱེད་སྤྱོད་ཚོགས་སུ་ལྟ་བ་དང་། ད༽དེ་ཡང་གཅིག་
ཏུ་ངེས་པའོ། །ན༽གསལ་སྟོང་ལྷུན་གྲུབ་ལྟ་བ་ནི། སྟོང་པ་མི་མཚོན་མཚོན་མེད་ལ།
མཚོན་པར་བྱེད་པའི་བོན་ཉིད་དབྱིངས། སྨྲར་བསམ་བརྗོད་མེད་མཐའ་དབུས་མེད།
ཅིར་སྣང་ཅི་སྲིད་འབྱུང་འཇུག་རྣམས། ཡེ་ཤེས་ཉིད་ལས་མི་འདའ་བའི་ལྟ་བའོ། །
༥༽ལྷུན་གྲུབ་ཐམས་ཅད་ཡོངས་ཁྱབ་འུབས་ཆུབ་སྟེ། མི་དམིགས་སྤྲོས་བྲལ་ལྟ་བའི་
དབྱིངས་ཉིད་དོ། །ཕ༽བར་དུ་མཉམ་བཞག་སྤྱི་གཅོད་གཉིས། འཁོར་བ་ལུགས་ནས་
ཐོན་པ་དང་། འཁོར་བ་ལུགས་སུ་བཟུད་པའོ། །ལུགས་ནས་ཐོན་པ་འཁྲུལ་པ་ལས་
166

སེམས་སྡེ།
འཁྲུལ་འཁོར་ལྡེ་མིག
འབྱུང་སྟེ། འཁྲུལ་པ་དབྱིངས་དང་ཡེ་ཤེས་འཁྲུལ། ལྡོག་དང་བཟུད་པའི་མཚན་ཉིད་
ནི། ཆུ་དང་རིན་ཆེན་འདྲ། གཞི་དང་ལུགས་དང་། རྒྱུ་དང་། དོན་དང་། འབྲས་བུ་
རྣམས་ཀྱིས་ལུགས་ཐོན་འབྱུང་། བ༽དབྱིངས་དང་ཡེ་ཤེས་བྲལ་བས་མ་རིག་གཉིས་
ནི། ལྷན་ཅིག་གནས་དང་ཀུན་བརྟགས་མ་རིག་པའོ། །ལྷན་ཅིག་གནས་པའི་མ་རིག་
པའི་རྒྱུ་དེ་གང་ལས་བྱུང་བ་དང་། སྐྱོན་དེ་ཅི་ལས་བྱུང་བ་དང་། རྐྱེན་དེ་ཅི་ཡིས་བྱས་
པ་དང་། དེའི་མཚན་མ་ཅི་ལས་བྱུང་བ་དང་། དཔང་པོ་གང་གིས་བྱས་པ་དང་།
རྟགས་ནི་གང་ཡིན་པ་དང་དྲུག་གོ །ཀུན་ཏུ་བརྟག་པའི་མ་རིག་པའི་རྒྱུ་དེ་གང་ལས་
བྱུང་བ་དང་། སྐྱོན་དེ་ཅི་ལས། རྐྱེན་དེ་ཅི་ཡིས་བྱས། དེའི་མཚན་མ་ཅི་ལས་བྱུང་
བ། དཔང་པོ་གང་གིས་བྱས་པ། རྟགས་ནི་གང་ཡིན་པ་དང་དྲུག་གོ །མ༽ལུགས་
སུ་བཟུད་པ་སེམས་ཉིད་རྟོགས་པ་སྟེ། རྟོགས་པ་དེ་ལ་འཇུག་པའི་སྒོ་བཞིར་གནས།
དང་པོ་སེམས་ཉིད་བཙལ་བ་དང་འགྱུ་བ་པོ་དེ་རྙེད་ནས། རང་ལ་བརྟགས་པས་
ངང་ལ་ངང་གིས་སྟོང་། སྟོང་པ་ཉིད་ལ་བརྟག་ན། དེ་ལ་གསལ་བ་ཤུགས་ཀྱི་འཆར།
གསལ་ཉིད་བརྟག་ན་གཉིས་མེད། གཉིས་མེད་དེ་ལ་གང་གནས་པ། གར་སྦྱིན་ལ་
སྦྲང་བུ་ཆགས་པའོ། །
ཀ༽ཐ་མར་སེམས་དེ་བཅོས་ཐབས་སྤྱི་གཅོད་ནི། བདུད་ནི་བཞི་དང་གོལ་ས་བཞི།
བསླུ་བ་བཞི་དང་སྦྱར་བ་གསུམ།། ལྟུང་རྒྱུ་གསུམ་དང་བཙལ་ལུགས་གཉིས། སྦྱང་
རྒྱུ་གཉིས་དང་མི་སྐྱེ་གཅིག །བསྟན་ཐབས་གཅིག་དང་བཞག་ས་གཅིག །དེ་ལྟར་
རྣམ་པ་བཅུ་རུ་བསྟན། དེ་ལ་བདུད་ནི་རྣམ་བཞི་སྟེ། ཁ༽ཕུང་པོའི་བདུད་དང་ལྷའི་
བདུད། ཉོན་མོངས་བདུད་དང་འཆི་བདག་བདུད། ག༽གོལ་ས་བཞི་ནི། ལྟ་བའི་
གོལ་ས་དང་། སྒོམ་པའི་གོལ་ས་དང་། དམ་ཚིག་གོལ་ས་དང་། ཕྲིན་ལས་ཀྱི་གོལ་
ས་དང་རྣམ་པ་བཞིའོ། །ང༽བསླུ་བ་བཞི་ནི། བག་ཆགས་རྨི་ལམ་གྱིས་བསླུ་བ་དང་།
167

གསུང་རབ་སྒོ་མཛོད་རིན་པོ་ཆེའི་གླེགས་བམ།
135
རིགས་དྲུག་གཟུགས་སྒྲས་བསླུ་བ། འདོད་ཡོན་ཟས་གོས་གནས་ཀྱིས་བསླུ་བ། འདྲེན་
སྟོན་ཐར་དུས་བསླུ་བ་དང་བཞིའོ། །ཅ༽སྦྱར་བ་གསུམ་ནི། བག་ཆགས་ཉིང་མཚམས་
སྦྱར་བ་དང༌། སོམ་ཉི་ཉིང་མཚམས་སྦྱར་བ་དང༌། ཕུང་པོའི་ཉིང་མཚམས་སྦྱར་
བ་དང་གསུམ་མོ། །ཆ༽ལྟུང་བ་རྒོད་དང་བྱིང་བ་དང་། རྨུགས་པ་དང་ནི་ལྟུང་རྒྱུ་
གསུམ་མོ། །ཇ༽བཙལ་བ་བེམ་པོར་བཙལ་བ་དང་། ལྷུག་པ་དག་ཏུ་བཙལ་བ་གཉིས།
ཉ༽ སྦྱང་བ་ནང་གི་ཤེས་པ་སྦྱང་བ་དང་། ཕྱིའི་ཡུལ་དེ་སྦྱང་བ་གཉིས། ཏ༽བསྒྲོད་པ་
དཀའ་ཞིང་ཆགས་སེམས་མི་སྐྱེ། ཐ༽ཁད་དང་རིམ་གྱིས་ཚོད་སྦྱར་ལ་ཐུན་དུ་བཅད་
དེ་བསྟེན་ཐབས་གཅིག །མཐར་ཆུབ་པ་ལ་བཞག་སྟེ་བཞག་ས་གཅིག་གོ །མ་བཅོས་
པ་ནི་བཅོས་པའི་ཐབས་སོ། །ད༽བཅོས་པའི་ཡོན་ཏན་སྤྱི་གཅོད་གཉིས། དྲོད་གསུམ་
རང་སར་གྲོལ་བ་གསུམ། དྲོད་ལ་ཕྱི་ནང་གསང་བ་གསུམ། ཕྱི་ཉིད་རང་སར་གྲོལ་
བ་དང་། ནང་ཉིད་རང་སར་གྲོལ་བ་དང་། གསང་བ་རང་སར་གྲོལ་བ་དང་གསུམ།
ཡང་ན་ལྟ་བ་གདེང་དང་བཅས། སྤྱོད་པ་གྲོགས་དང་བཅས་པ་དང་། འཇུག་པའི་
ལམ་དང་བཅས་པ་གསུམ། ན༽ལྟ་བ་གདེངས་མེད་བྱ་སྒྲོ་རླུང་ཁྱེར་འདྲ། སྤྱོད་
གྲོགས་མེད་དམུ་ལོང་ལམ་ཚོལ་འདྲ། འཇུག་སྒོ་ལམ་མེད་བྱ་ཁྱུང་གཤོག་ཆག་འདྲ།
པ༽ལྟ་བ་དབྱིངས་ལ་ཟེར་ཏེ་མཚན་ཉིད་དགུ་དང་ལྡན། དེ་ལྟ་བའི་རྫོགས་ཆེན་ཐེག་
པ་སྤྱི་དེར་རྫོགས། ཕ༽ཐེག་གཞན་རྣམས་ནི་དོན་མེད་སྤྲེལ་འདྲའི་ལུང་། སྤྲོས་མཐའ་
མང་བས་མདུད་པ་སླར་ལ་དམ། ཉོན་མོངས་སྤངས་པས་རང་འབྱུང་ཡེ་ཤེས་སྟོར།
འཁོར་བ་སྤངས་པས་ཐར་པའི་ས་བོན་མེད། ཡེ་ཤེས་སྤངས་པས་གནས་པའི་ཡུལ་མ་
རྙེད། ཞིབ་མོ་བྱས་པས་རྩིང་བའི་རྩ་བར་སོང་། དེ་ལྟ་བུའི་རྨོངས་པ་ཨེ་རེ་འཁྱམས།
ཞེས་སྤྲུལ་པའི་སྐུ་ཡིས་གསུངས་ཏེ། ལྟ་བ་སྤྱི་གཅོད་དུ་བསྟན་པ། འཁྲུལ་འཁོར་ལྡེ་
མིག་གི་མན་ངག་རྫོགས་སོ། །རྒྱ་རྒྱ་རྒྱ། སྨར་རོ། །ཨུ་ཡཱ། ཨག་ཐཱམ། །
168